text: [{"text_idx": "#000007", "text": "Vakabulai Ira na Tauvimate o Jisu"}, {"text_idx": "#000008", "text": "E VAKABULAI ira na tauvimate o Jisu ni veilakoyaki voli e veivanua. E robota sara ga na veikorokoro kei na tauni wavolita na itukutuku ni cakamana oqo. Era kau yani vei Jisu na lokiloki, mataboko, didivara, kei na vuqa tale era tauvimate tu. E qai vakabulai ira o koya."}, {"text_idx": "#000009", "text": "Sa oti oqo e tolu na yabaki nona papitaisotaki Jisu o Joni. E tukuna tale ga o Jisu vei iratou na tisaipeli ni na lako i Jerusalemi. Ena lai vakamatei e kea, qai vakaturi tale. Ni se bera mada oqori e veivakabulai voli ga o Jisu."}, {"text_idx": "#000010", "text": "Ena dua na siga a veivakavulici tiko o Jisu ena Siga ni Vakacecegu. Na siga ni Vakacecegu e nodra siga ni vakacegu na Jiu. Na yalewa o raica toka oqori e sa tauvimate tu ena loma ni 18 na yabaki, e sega ni rawa ni duri vakadodonu. E tarai koya gona o Jisu, mani vakabulai qai duri rawa tale!"}, {"text_idx": "#000011", "text": "E vakacudrui ira na iliuliu ni lotu na ka e cakava oqo o Jisu. E mani kaya mai e dua: \u2018E ono na siga meda cakacaka kina. E rawa ni caka kina na veivakabulai, ia me kua ga ena Siga ni Vakacecegu.\u2019"}, {"text_idx": "#000012", "text": "Ia e sauma o Jisu: \u2018Oi kemudou na tamata ca. Dou sa dau lai vagunuva na nomudou asa ena Siga ni Vakacecegu. E sega beka ni kilikili me vakabulai tale ga ena Siga ni Vakacecegu na yalewa oqo ni tauvimate ena loma ni 18 na yabaki?\u2019 E vakamadualaki ira sara ga na tamata ca oqo na isau ni taro i Jisu."}, {"text_idx": "#000013", "text": "Oti oya sa qai lako o Jisu kei iratou na nona yapositolo i Jerusalemi. Ni ratou se tu ga ena taudaku ni tauni kei Jeriko, rau rogoca rawa e rua na dau kerekere mataboko ni sa gole siviti rau o Jisu. Rau qai kaila yani: \u2018I Jisu, ni vukei keirau mai!\u2019"}, {"text_idx": "#000014", "text": "Sa qai kacivi rau o Jisu me tarogi rau: \u2018Na cava meu cakava vei kemudrau?\u2019 Erau kaya: \u2018Turaga, me rai na mata i keirau.\u2019 Erau rai rawa tale ni tara na matadrau o Jisu! O kila na vuna e cakava kina o Jisu na veicakamana oqo? Baleta ni lomani ira na tamata qai vinakata mera vakabauti koya. E rawa sara ga nida vakadeitaka e ke ni gauna ena veiliutaki kina vakatui o Jisu ena sega tale ni dua e vuravura me na tauvimate."}]